DI kampung wadah Utuh---ngaran karangam panulis haja--- badiam rihatan rami kisah, ada grup ben tumatan luar negri nang handak datang. Maklum haja, pambakal di kampung Utuh dikanal paling sugih. Sidin banyak bausaha wan kada pamalar.
Nah saking banyaknya duit pambakal kawa manyiwa grup ben nang sidin katujui tumatan luar negri. Kada tanggung-tanggung, ujar kisah mandatangkan grup ben itu banyak banar mangaluarkan biaya. “Unda dangar gasan manyiwa grup ben ni biayanya sampai miliaran rupiah, larang banar kalo,” Utuh memadahi kakawalannya.
Asa panasaran wan grup ben nang disewa pambakal kampung, babaya tahu malam ada konser, rami ai Utuh wan anak bininya basiap handak umpat manuntun. Nang maulah Utuh kada manyangka, sakalinya nang datang manuntun lain inya lain cuma tumatan kampungnya, tapi banyak jua tumatan kampung lain.
“Unda hatiakan bujur-bujur, ada jua nang tumatan kota. Coba tiring haja banyak kalo oto baik-baik nang talihat,” sambat Utuh.
“Ngintu berataan oto tumatan luar kampung kita wal ai,” Utuh mamadahi kawalnya pulang.
Makin ai Utuh wan anak bininya basumangat handak umpat bakajal. Dalam hati Utuh pasti haja lagunya baik banar, sampai urang kampung lain wan kota datangan. Lawas mahadang, sampai tapaluh Utuh bakajal, kaluar jua akhirnya grup ben nang dihadang.
Tampilannya gagah pang, ngarannya jua bubuhan bule. Sakalinya babaya lagunya diputar, wara kuciak-kuciak. Maka musiknya nyaring banar. “Nah am, lagu nang apa inilah. Kuciak-kuciak kada jalas, maka lagunya unda kada paham. Unda sangka dimapa kah tadi lagunya,” Utuh mamadahi anak bininya.
Kada tahan wan lagu nang didangar, badadas ai Utuh manarik anak wan bininya kaluar lapangan wadah urang konser.
“Cah, unda sangka dimapa kah. Sudah uyuh-uyuh bakajal sampai tapaluh, sakalinya lagunya wara nang kaya itu,” Utuh bamamai sorangannya. Nang maulah Utuh tambah sangit, sandalnya pacul wan hilang imbah tajajak urang nang bakajalan. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn